Frederiksberg Kommune vil lade 112 flygtninge flytte ind i boliger i nabokommunen København i stedet for selv at huse de nye borgere inden for sine egne grænser. Det vedtog politikerne i Socialudvalget i går. Men beslutningen møder kritik fra Anna Mee Allerslev (R), der er beskæftigelses- og integrationsborgmester i Københavns Kommune.

»Det er underligt, at en så rig kommune med et så stort overskud som Frederiksberg ikke kan finde plads til egne flygninge inden for egne grænser. Det er simpelthen for sløjt«, siger borgmesteren.

Udlændingestyrelsen fordeler de asylansøgere, der bliver anerkendt som flygtninge i Danmark, ud til landets kommuner. Først var det meningen, at Frederiksberg i år skulle finde først midlertidig og siden permanent bolig til 256 flygtninge. Det tal blev for nylig nedjusteret til 173, fordi der i årets første halvdel er kommet færre asylansøgere til Danmark end ventet. Forventningen er, at tallet for næste år bliver 281 flygtninge.